KOMISSION KERTOMUS EUROOPAN PARLAMENTILLE JA NEUVOSTOLLE

yhteistä maatalouspolitiikkaa koskevista tiedotustoimista annetun neuvoston asetuksen (EY) N:o 814/2000 täytäntöönpanosta

I JOHDANTO

TÄMÄ KERTOMUS KOSKEE NEUVOSTON ASETUKSEN (EY) N:O 814/2000 TÄYTÄNTÖÖNPANOA VUOSINA 2009 JA 2010.

Asetuksessa (EY) N:o 814/2000 määritellyt, yhteistä maatalouspolitiikkaa (YMP) koskevien tiedotustoimien tavoitteet ovat seuraavat:

myötävaikuttaa toisaalta YMP:n selittämiseen ja toisaalta sen toteuttamiseen ja kehittämiseen |

edistää Euroopan maatalouden toimintamallia ja sen ymmärtämistä |

välittää tietoa viljelijöille ja muille maaseudun asukkaille |

lisätä yleistä tietoisuutta YMP:n merkityksestä ja tavoitteista. |

- Toimet jakautuvat kahteen pääluokkaan:

kolmansien osapuolten ehdottamat toimet, joihin myönnetään rahoitusta (tukia) Euroopan maatalouden tukirahastosta, |

komission aloitteesta toteutettavat toimet, jotka rahoitetaan 100-prosenttisesti Euroopan maatalouden tukirahastosta (ns. suorat toimet). |

- Neuvosto on päättänyt (neuvoston asetuksen (EY) N:o 814/2000 8 artikla), että Euroopan parlamentille ja neuvostolle on joka toinen vuosi esitettävä kertomus kyseisen asetuksen täytäntöönpanosta. Nyt on kyseessä neljäs kertomus. Ensimmäinen kertomus, joka kattoi vuodet 2000–2002, esitettiin toukokuussa 2003[1]. Toinen, kautta 2003–2006 koskeva kertomus, ilmestyi kesäkuussa 2007[2]. Kolmas kertomus, vuosilta 2007 ja 2008, esitettiin toukokuussa 2009[3].

Tekstissä mainitut liitteet sisältyvät mukana seuraavaan komission valmisteluasiakirjaan.

II TALOUSARVIO

BUDJETTIKOHDAN 05 08 06 MUKAISIIN TIEDOTUSTOIMIIN KÄYTETTÄVISSÄ OLEVAT MÄÄRÄRAHAT OVAT NOUSSEET VUODEN 2008 SEITSEMÄSTÄ MILJOONASTA EUROSTA KAHDEKSAAN MILJOONAAN EUROON VUOSINA 2009 JA 2010. MÄÄRÄRAHAT JAKAUTUIVAT KOMISSION ALOITTEESTA TOTEUTETTUJEN JA YHTEISRAHOITETTUJEN TOIMIEN (TUET) VÄLILLÄ SEURAAVASTI:

2009: suorat toimet 4 750 000 euroa (59 %) – tuet 3 250 000 euroa (41 %)

2010: suorat toimet 4 750 000 euroa (59 %) – tuet (3 250 000 euroa) (41 %).

Talousarvio toteutui maksusitoumusten osalta 95-prosenttisesti vuonna 2009 ja 88-prosenttisesti vuonna 2010.

III RAHOITETTUJEN TOIMIEN JAKAUTUMINEN

MAATALOUDEN JA MAASEUDUN KEHITTÄMISEN PÄÄOSASTO (AGRI-PÄÄOSASTO) JATKOI JA TEHOSTI KERTOMUSJAKSOLLA PYRKIMYKSIÄÄN SUURELLE YLEISÖLLE JA SIDOSRYHMILLE SUUNNATTUJEN TOIMIEN LAATIMISEKSI JA TOTEUTTAMISEKSI OSANA EUROOPAN KOMISSION TIEDOTUSPOLITIIKKAA, JOLLA PYRITÄÄN PARANTAMAAN KANSALAISTEN KESKUUDESSA TIETÄMYSTÄ EU:STA. YHTEISRAHOITETTUJA TOIMIA KOSKEVALLA VUOTUISELLA EHDOTUSPYYNNÖLLÄ [4] pyrittiin saamaan aikaiseksi tiedotustoimia, joilla saavutetaan mahdollisimman hyvin mahdollisimman laaja yleisö. Asetuksen tavoitteiden saavuttamiseksi kiinnitettiin edelleen huomiota erityiskohderyhmien tarpeiden tunnistamiseen, asianmukaisten viestien, tiedotustoimien ja levitysstrategioiden määrittelyn parantamiseen sekä palautteen arviointiin.

1. Tuet (kolmansien osapuolten aloitteesta toteutetut tiedotustoimet)

Asetuksessa kaavaillaan kahdenlaisia toimia: yksittäiset tiedotustoimet ja vuotuiset toimintaohjelmat. Yksittäisillä tiedotustoimilla tarkoitetaan ajallisesti ja paikallisesti suppeita tiedotustapahtumia, jotka toteutetaan yhtenäisen talousarvion pohjalta. Vuotuinen toimintaohjelma puolestaan koostuu 2–5 yksittäisestä tiedotustoimesta. Tukiohjelman yksinkertaistamiseksi vuosille 2009 ja 2010 päätettiin (vuoden 2008 tapaan) valita yhteisrahoitettaviksi kyseisiä vuosia koskevien vuotuisten ehdotuspyyntöjen pohjalta ainoastaan yksittäisiä tiedotustoimia.

Edellä mainituille toimille myönnettävä rahoitusosuus on enintään 50 prosenttia tukikelpoisista kustannuksista. Rahoitusosuutta voidaan kuitenkin korottaa 75 prosenttiin poikkeustapauksissa, joista säädetään täytäntöönpanoasetuksessa ja jotka määritellään ehdotuspyynnössä. Vain kuutta toimea (kaikkiaan 72:sta) tuettiin kertomusjaksolla yli 50-prosenttisesti, kolmea vuonna 2009 ja kolmea vuonna 2010. Kyseiset toimet olivat erityisen merkittäviä ehdotuspyynnöissä asetettuihin perusteisiin nähden. Hanke tuli näet toteuttaa jossakin EU-12-jäsenvaltiossa ja sen tuli olla tekniseltä laadultaan korkea ja kustannustehokkuudeltaan hyvä. Myös hankkeen levityssuunnitelmien tehokkuutta (tavoitteena viestiä mahdollisimman laajalle yleisölle) korostettiin. Hankkeen tuli lisäksi saada arviointikomitealta myöntämisperusteiden osalta vähintään 75 pistettä sadasta.

Vuoden 2009 ehdotuspyyntöjen perusteella osallistuttiin 37 yksittäistoimen rahoitukseen. Vuonna 2010 osallistuttiin 35 yksittäistoimen rahoitukseen, joten kyseisen kaksivuotiskauden kokonaismääräksi tuli 72 toimea. Tukea myönnettiin 41 tiedotuskampanjaan, 17 konferenssiin tai seminaariin, 7 audiovisuaaliseen tuotantoon, kahteen messuosallistumiseen, yhteen opintokäyntihankkeeseen ja neljään kouluissa toteutettavaan hankkeeseen.

Tiedotuskampanjoiden lisääntyminen vuosina 2009–2010 liittyy siihen, että ehdotuspyynnöissä korostettiin yhteisrahoitettujen toimien suurta lisäarvoa, jolloin useita tiedotustoimenpiteitä voitiin yhdistää maksimaalisen vaikutuksen saamiseksi.

Tuensaajatyyppejä olivat viljelijöiden ammattijärjestöt (13), kansalaisjärjestöt ja -yhdistykset (28), alue- ja paikallisviranomaiset (16) ja muut (15).

[pic]Tuensaajien joukkoon kuuluu erityisesti kansallisella tasolla maatalouden ja maaseudun kehittämisen aloilla toimivia kansalaisjärjestöjä ja -yhdistyksiä (jotka usein ovat EU-tason organisaatioiden jäseniä). Lisäksi osallistujia olivat muun muassa alueviranomaiset ja viestintäalan organisaatiot sekä EU-tason ammattialajärjestöt, joskin viimeksi mainitut aiempaa vähemmässä määrin. Osassa yhteisrahoitettuja toimia tuensaajat ovat hyödyntäneet mahdollisuutta ottaa kumppaneita hankkeiden toteuttamiseksi.

Seuraavassa taulukossa esitetään saadut ja hyväksytyt hakemukset jäsenvaltioittain.

Taulukko I

[pic]

Liitteessä 1 esitetään tiivistelmä kertomusjaksolla myönnetyistä tuista. Yksityiskohtaiset tiedot tuista ovat saatavissa Europa-sivustolta: http://ec.europa.eu/agriculture/grants/capinfo/index_fi.htm

Ehdotuspyynnöissä korostettiin edellisvuosien tapaan kohdeyleisöjen tarkempaa määrittelyä ja tiedonjakelun parantamista. Hakijoita pyydettiin esittämään ehdottamilleen hankkeille viestintäsuunnitelma, johon tuli sisällyttää yksityiskohtaiset tiedot hankkeen toteutuksesta, viestin välittämisestä ja tehokkuuden mittaamisesta. On syytä korostaa, että tälläkin kertomusjaksolla huomattavan monet yhteisrahoitetuista toimista saavuttivat varsinaisia osanottajia laajemman yleisön erikoisalojen lehdistön ja tiedotusvälineiden moninkertaistavan vaikutuksen sekä internetin kasvavan käytön ansiosta.

Kiinnostus oli kertomusjaksolla edelleen hyvin suurta EU:n eteläisessä osassa. Tulee huomata myös, että EU-12:sta tulevien tukihakemusten lukumäärä jatkoi kasvuaan vuosina 2009–2010.

2. Komission aloitteesta toteutetut viestintätoimet

Kuten edelliselläkin kaudella, vuosina 2009–2010 myönnettiin rahoitusta merkittävälle määrälle komission aloitteesta toteutettuja toimia. Toimet toteutettiin usein ulkopuolisen teknisen avun turvin. Näihin toimenpiteisiin varattiin kertomusjaksolla noin 59 % määrärahoista.

Liitteessä II esitetään komission aloitteesta vuosina 2009 ja 2010 toteutetut tiedotustoimet ja niiden kustannukset.

Konferenssit

Myös vuosina 2009 ja 2010 järjestettiin konferensseja tiiviissä yhteistyössä jäsenvaltioiden, Euroopan parlamentin, komission toisten yksiköiden ja kansalaisjärjestöjen kanssa.

Konferenssit antavat edelleen mahdollisuuden laajaan kuulemiseen ja näkemysten vaihtoon yhteisön politiikan kysymyksistä. Esimerkiksi kesäkuussa 2009 järjestettiin Kroatiassa tärkeä laajentumista käsitellyt konferenssi. Maaliskuussa 2010 kokoontuivat Brysselissä kaikki sidosryhmät (viljelijät, tuottajat, jalostajat, jakelijat, tutkijat) konferenssiin, jossa pohdittiin tuloksellisesti maitoalan tulevaisuutta EU:n tasolla. Huhtikuussa 2010 Brysseliin kutsuttiin kansainvälisen maataloustoimittajien yhdistyksen (IFAJ) välityksellä toimittajia kaikkialta maailmasta osallistumaan konferenssiin/dialogiin, jonka aiheena oli YMP:n tuleva kehityssuunta. Näin saatiin lisättyä tietämystä maatalouspoliittisista kysymyksistä sekä EU:n sisällä että sen ulkopuolella.

YMP:n tulevaisuutta koskevassa keskustelussa yksi tärkeä virstanpylväs oli YMP:n tulevaisuutta vuoden 2013 jälkeen käsitellyt konferenssi, joka järjestettiin heinäkuussa 2010.

Konferenssille saatiin laaja levitys internetissä suoratoistolähetyksen avulla.

Messuille osallistuminen ja messuosastot

Vuosina 2009 ja 2010 järjestettyjen messujen päätavoitteena oli korostaa, miten maanviljely ja maaseudun kehittäminen hyödyttävät koko yhteiskuntaa. Esiin tuotiin esimerkkejä parhaista käytännöistä seuraavilla aloilla: EU:n politiikka maaseutualueilla, maaseutuperinnön suojeleminen, elintarvikkeiden laatupolitiikka ja ilmastonmuutoksen kaltaisiin uusiin haasteisiin vastaaminen. Messut ovat edelleen foorumi, jolla maatalouspolitiikasta keskustellaan viljelijöiden, muiden sidosryhmien ja suuren yleisön kanssa. Koululaisia varten järjestettiin entiseen tapaan erityistoimintaa varsinkin paremman ravitsemuksen sekä maidon, hedelmien ja vihannesten koulujakelun edistämiseksi.

Julkaisut

Julkaisutoiminnassa on edelleen seurattu lainsäädäntöohjelmaa ja viestintätarpeita koskevia Eurobarometrin tuoreimpia katsauksia. Esitteissä tuotiin esille sitä, miten tärkeää kestävyys, biopolttoaineet ja laatupolitiikka ovat YMP:ssa. Lisäksi laadittiin enemmän suurelle yleisölle tarkoitettuja julkaisuja. Maatalouden ja maaseudun kehittämisen pääosasto osallistui vuosina 2009–2010 komission osastojen toteuttamaan Eurooppa-kalenteritoimintaan, jonka tarkoituksena on lisätä 15−18-vuotiaiden koululaisten EU-tietoutta mm. maataloudesta. Kertomusjaksolla siirryttiin yhä enemmän sähköiseen julkaisutoimintaan. Myös Euroopan komission tiedotusverkoston käyttöä lisättiin jaettaessa julkaisuja suurelle yleisölle.

Verkkosivusto

Maatalouden ja maaseudun kehittämisen verkkosivuja kehitettiin kertomusjaksolla edelleen erityisesti YMP:aa ja maaseudun kehittämistä koskevan erityistiedon lähteenä. Se oli myös merkittävä väline, kun sidosryhmiä ja kansalaisia kuultiin maatalouspolitiikan tulevaisuuden suhteen. Verkkokyselyjä toteutettiin kaksi: julkinen kuuleminen vuoden 2013 jälkeen toteutettavasta YMP:sta ja tiedonannossa ”Yhteinen maatalouspolitiikka vuoteen 2020: Ruoka, luonnonvarat ja alueiden käyttö – miten hallita tulevat haasteet?” esitettyjen vaihtoehtojen vaikutusten arvioimiseksi toteutettu erikoiskysely. Esitetyt mielipiteet on otettu huomioon meneillään olevissa pohdinnoissa, jotka liittyvät EU:n tulevaa maatalous- ja maaseudunkehittämispolitiikkaa koskevien lainsäädäntöehdotusten valmisteluun.

AGRI-pääosaston tärkeimmille poliittisille aloitteille luotiin vuosina 2009 ja 2010 omat verkkosivunsa. Näitä ovat esimerkiksi vuoden 2013 jälkeen toteutettavan YMP:n valmistelu, EU:n maataloustuotteiden laatupolitiikan parantaminen ja maitopakettia koskevat ehdotukset.

”Monitoring Agri-trade Policy (MAP)” -tiedotteen ja sen uutiskirjeen tilaajien määrä on noussut 4 900:aan, ”Agricultural commodity and food prices” -päivitysten tilaajia on tuhatkunta, ja uusia ”Agricultural Policy Perspectives” -uutiskatsauksia lähetetään noin 900 tilaajalle.

Siirtyminen verkkosivuston uuteen versioon (uusi design ja internetsisällön hallinnointitekniikka sekä päivitetty sisältö) sujuu jouhevasti.

Mielipidekyselyt

AGRI-pääosasto käytti myös vuonna 2009 Eurobarometrin katsauksia kartoittaakseen EU:n kansalaisten mielipiteitä maataloudesta, YMP:sta ja maaseudun kehittämisestä. Lisäksi vuonna 2010 toteutettiin kvalitatiivinen tutkimus, jossa kartoitettiin suuren yleisön asenteita ja tietämystä maataloudesta ja YMP:sta. Tutkimukseen osallistui myös maatalousväestöä.

Vierailukäynnit

Maatalouden ja maaseudun kehittämisen pääosasto otti kertomusjaksolla edelleen vastaan lähinnä viljelijöistä, viljelijöiden edustajista, opiskelijoista, alue- ja paikallishallinnon edustajista ja tutkijoista koostuvia vierailijaryhmiä. Vierailujen tarkoituksena oli antaa tietoa ja lisätä kansalaisten keskuudessa tietämystä yhteisestä maatalouspolitiikasta ja maaseudun kehittämisestä. Jäsenvaltioiden yliopistojen kanssa käytävää keskustelua koskevan aloitteen toteuttamista jatkettiin.

Audiovisuaaliset toimet

Suurta yleisöä varten laadittiin audiovisuaalisia toimia ja mediatuotantoa. Esimerkiksi talvella 2009 ja 2010 näytettiin EU-27:n elokuvateattereissa kolmen peräkkäisen viikon ajan 40 sekunnin pituista maatalousaiheista tietoiskua ”What tomorrow will be like?”. Sen tavoitteena oli korostaa maatalouden merkitystä koko yhteiskunnalle. Arvioiden mukaan tietoiskua näytettiin EU-27:ssä molemmilla näyttöjaksoilla yli 30 miljoonaa kertaa.

IV VIESTINTÄKAMPANJAT TÄRKEIMMISTÄ KYSYMYKSISTÄ

EDELLÄ ON JO MAINITTU EU:N MAATALOUSPOLITIIKASTA HUHTI-KESÄKUUSSA 2010 KÄYTY LAAJA JULKINEN KESKUSTELU. SEN TARKOITUKSENA OLI SAADA MAHDOLLISIMMAN MONET OSALLISTUMAAN YMP:N TULEVAISUUTTA KOSKEVAAN POHDINTAAN JO AIKAISESSA VAIHEESSA, JA SE SIIS MAHDOLLISTI AVOIMEN DIALOGIN KANSALAISTEN, SIDOSRYHMIEN, POHDINTARYHMIEN JA TUTKIJOIDEN KANSSA. KESKUSTELUSSA SAATIIN NOIN 5 600 KANNANOTTOA KAIKKIALTA EU:STA.

Heinäkuun 19. ja 20. päivänä pidettiin Brysselissä tätä julkista keskustelua koskeva yhteenvetokonferenssi, jonka puheenjohtajana toimi maataloudesta ja maaseudun kehittämisestä vastaava komissaari. Konferenssi oli tärkeä vaihe prosessissa, jossa valmisteltiin marraskuussa 2010 julkaistua komission tiedonantoa ”Yhteinen maatalouspolitiikka vuoteen 2020: Ruoka, luonnonvarat ja alueiden käyttö – miten hallita tulevat haasteet?”[5]. Samanaikaisesti AGRI-pääosasto järjesti Brysselissä Place St Catherinella kansalaistapahtuman, jossa kaikki jäsenvaltiot esittelivät omia elintarvikkeitaan ja saivat näin tuotua esille eurooppalaisen maataloustuotannon rikkauden ja laajan kirjon. Tässä tilaisuudessa myös julkistettiin ja palkittiin EU:n uuden luomutunnuksen suunnittelukilpailun voittaja.

Julkiseen keskusteluun osallistuivat oma-aloitteisilla lausunnoillaan myös Euroopan parlamentti, Euroopan talous- ja sosiaalikomitea ja alueiden komitea.

Sen jälkeen kun komission tiedonanto hyväksyttiin, AGRI-pääosasto toteutti kaikissa jäsenvaltioissa mittavia tiedotustoimia, muun muassa sidosryhmille tarkoitettuja esityksiä. Näihin tilaisuuksiin osallistui yli 1 300 sidosryhmien edustajaa lukuisista ammattialajärjestöistä, kansalaisjärjestöistä sekä alueellisista ja kansallisista hallintoelimistä ja instituutioista. Lisäksi kaikilla EU:n kielillä laadittiin lehdistötiedotteita ja muuta tiedotusaineistoa, kuten myös verkkotiedotteita ja audiovisuaalista aineistoa. Tällä toiminnalla arvioidaan saavutetun noin 40 miljoonaa televisionkatsojaa eri puolilla EU:ta. Tulokset olivat merkittäviä myös painetuissa viestimissä. Kuten AGRI-pääosaston tärkeimmistä politiikan kysymyksistä laatimat aloitteet aiemminkin, tämä oli merkittävä paikallistason viestintätapahtuma, jossa otettiin huomioon kaikki asiasta kiinnostuneet osapuolet ja ennen kaikkea suuri yleisö.

Kertomusjaksolla myös toteutettiin koulumaitoa sekä hedelmien ja vihannesten koulujakelua koskevan valistustoiminnan osana kaksi viestintäkampanjaa: ”Maitoa – Juo pois!” ja ”Maukas porukka”. Ne kuuluvat komission terveyden ja ravitsemuksen parantamiseksi toteuttamiin toimiin, jotka esitetään valkoisessa kirjassa ”Ravitsemukseen, ylipainoon ja lihavuuteen liittyviä terveyskysymyksiä koskeva eurooppalainen strategia”[6].

V KÄYTETTYJEN VAROJEN (MAKSUSITOUMUKSET JA MAKSUT) SUHDE KOLMANSIEN OSAPUOLIEN JA KOMISSION ALOITTEESTA TOTEUTETTAVIEN TOIMIEN VÄLILLÄ

2008 | 2009 | 2010 |

Tuet | Suorat toimet | Tuet | Suorat toimet | Tuet | Suorat toimet |

Talousarvio | 3 000 000 | 4 000 000 | 3 250 000 | 4 750 000 | 3 250 000 | 4 750 000 |

Maksu-sitoumukset euroa | 2 532 768 | 3 860 889 | 2 833 990 | 4 745 654 | 2 740 497 | 4 280 963 |

% | 84 % | 97 % | 87 % | 99,9 % | 84 % | 90 % |

Maksut | 1 499 066 | 3 069 402 | 1 848 458 | 4 320 404 | (*) | (*) |

(euroa) (**) |

(*) Tietoja ei vielä saatavilla, koska useimmat toimet ovat kesken.

(**) Taulukossa mainitut maksut eivät edusta vuoden N menojen toteutumista, vaan ne ovat vuoden N sitoumusten osalta sekä vuonna N että vuonna N+1 suoritettuja maksuja.

On syytä huomata, että maksut ovat aina alkuperäisiä maksusitoumuksia pienemmät. Tukien kohdalla tämä selittyy ensinnäkin sillä, että useissa tapauksissa toimien lopulliset kustannukset ovat alhaisemmat kuin aluksi arvioidut. Toiseksi kaikkia tuensaajien ilmoittamia menoja ei voida pitää tukikelpoisina. Komission aloitteesta toteutettujen toimien osalta erot ovat pienempiä, mikä johtuu siitä, että maksusitoumuksissa otetaan huomioon kaikki ennakoitavissa olevat kustannukset, jotka jäävät joskus ennusteita alhaisemmiksi.

VI PÄÄTELMÄT

KAUDELLA 2009–2010 JATKETTIIN TOIMIA YMP:N TEKEMISEKSI TUNNETUKSI SUUREN YLEISÖN KESKUUDESSA SEKÄ SIDOSRYHMIEN TUEN SÄILYTTÄMISEKSI JA LISÄÄMISEKSI MAATALOUSALALLA JA MAASEUTUALUEILLA. ERITYISESTI PYRITTIIN SAAMAAN SUURI YLEISÖ KIINNOSTUMAAN VUODEN 2013 JÄLKEEN TOTEUTETTAVASTA EU:N MAATALOUSPOLITIIKASTA JA EDISTÄMÄÄN MIELIPITEIDEN VAIHTOA KAIKKIEN ASIASTA KIINNOSTUNEIDEN KESKEN.

Suurelle yleisölle ja nuoremmille henkilöille internetissä ja audiovisuaalisissa välineissä suunnattuja aloitteita tehostettiin. Huomiota kiinnitettiin edelleen tiedotustoimien vaikutuksen maksimoimiseen sekä yhteisrahoitetuissa että komission aloitteesta toteutetuissa toimissa. Kaikki tämä lisäsi kansalaisten tietämystä YMP:n merkityksestä ja tavoitteista sekä antoi viljelijöille ja muille maaseudun asukkaille tietoa asetuksen (EY) N:o 814/2000 tavoitteiden mukaisesti.

Maatalouden ja maaseudun kehittämisen pääosasto teki vuoden 2010 aikana yksityiskohtaisen analyysin viime vuosien viestintätoimistaan. Viestintästrategiaa tarkistettiin ja päivitettiin analyysin perusteella, jotta se vastaisi vuosien 2010–2015 viestintähaasteita ja poliittisia prioriteetteja. Pääpaino tulee edelleenkin olemaan YMP:n tulevaisuudessa, ja tavoitteena on entisestään parantaa viestintätoimiemme tehokkuutta ja synergiaa viranomais- ja kansalaisjärjestökumppanien kanssa. Samalla otetaan huomioon tekniikan kehitys ja uusien viestinten synty.

[1] Komission kertomus Euroopan parlamentille ja neuvostolle yhteistä maatalouspolitiikkaa koskevista tiedotustoimista annetun neuvoston asetuksen (EY) N:o 814/2000 täytäntöönpanosta (KOM(2003)235 lopullinen, annettu 8.5.2003).

[2] Komission kertomus Euroopan parlamentille ja neuvostolle yhteistä maatalouspolitiikkaa koskevista tiedotustoimista annetun neuvoston asetuksen (EY) N:o 814/2000 täytäntöönpanosta (KOM(2007)324 lopullinen, annettu 13.6.2007).

[3] Komission kertomus Euroopan parlamentille ja neuvostolle yhteistä maatalouspolitiikkaa koskevista tiedotustoimista annetun neuvoston asetuksen (EY) N:o 814/2000 täytäntöönpanosta (KOM(2009)237 lopullinen, annettu 20.5.2009).

[4] EUVL C 248, 30.9.2008, s. 8; EUVL C 215, 9.9.2009, s. 3.

[5] Komission tiedonanto Euroopan parlamentille, neuvostolle, Euroopan talous- ja sosiaalikomitealle ja alueiden komitealle ”Yhteinen maatalouspolitiikka vuoteen 2020: Ruoka, luonnonvarat ja alueiden käyttö – miten hallita tulevat haasteet?”. COM(2010) 672 lopullinen, 18.11.2010.

[6] KOM(2007) 279 lopullinen, 30.5.2007.